संजय दत्त: सुनील दत्त-नरगिस ने विज्ञापन देकर बुलवाए थे नाम
आज मैं बात करूंगा संजय दत्त की। कल संजू का जन्मदिन था। उन्हें जन्मदिवस की हार्दिक शुभकामनाएं। हमारा रिश्ता तकरीबन 34 साल पुराना है। वो सिर्फ मेरा दोस्त ही नहीं, मेरा भाई है। वो हमेशा सबकी मदद के लिए खड़ा रहता है। पूरी इंडस्ट्री जानतीSanjay Dutt: Sunil Dutt-Nargis called the names by advertising
आज मैं बात करूंगा संजय दत्त की। कल संजू का जन्मदिन था। उन्हें जन्मदिवस की हार्दिक शुभकामनाएं। हमारा रिश्ता तकरीबन 34 साल पुराना है। वो सिर्फ मेरा दोस्त ही नहीं, मेरा भाई है। वो हमेशा सबकी मदद के लिए खड़ा रहता है। पूरी इंडस्ट्री जानती है कि किसी को भी कोई भी तकलीफ हो जाए, सिर्फ संजू और सलमान ही ऐसे दो शख़्स हैं, जो सबकी मदद के लिए हरदम तैयार रहते हैं। संजू ने ज़्यादातर फिल्में दोस्तों के लिए, ज़रूरतमंदों के लिए कीं। पैसे मिले कि नहीं मिले, आधे मिले कि पूरे मिले, पर संजू ने कभी भी किसी प्रोड्यूसर को परेशान नहीं किया।
मुझे याद है शायद 20 मार्च, 2013 की बात है, जब ब्रेकिंग न्यूज़ शुरू हुई कि कल सुबह सुप्रीम कोर्ट संजय दत्त पर फैसला सुनाएगा। रात को मुझे संजू का फ़ोन आया और बोला कि हुज़ूर, कल सुबह 10 बजे घर आ जाओ, फैसला आ रहा है। मैं और संजू एक-दूसरे को हुज़ूर बुलाते हैं। संजय दत्त की आवाज़ में मुझे वो बेचैनी, वो परेशानी साफ़ सुनाई दे रही थी। मैं समझ सकता हूं कि वो रात संजय पर कैसी बीती होगी। उस रात मैं भी बहुत बेचैन रहा। सुबह उठकर दस सवा दस तक मैं संजय दत्त के घर पहुंच गया। पूरी गली में भीड़ थी, मीडिया वाले खड़े थे। लेकिन घर में सन्नाटा पसरा हुआ था। संजू ने सबको आने से मना कर दिया था। संजू के घर पर डाइनिंग की गोल टेबल थी, जहां एक कुर्सी पर वह बैठ गया। दायीं तरफ मान्यता और बायीं तरफ मैं बैठा। मैं संजय का हाथ थामे हुआ था। वहां हमारा दोस्त बिट्टू भी था। इनके अलावा एक और शख़्स थे, जिनका मैं नाम नहीं जानता। वो भी बैठे हुए थे और उनको कोर्ट से लगातार मेसेज आ रहे थे। सबके मोबाइल बंद थे, टीवी बंद थे। एक अजीब-सा सन्नाटा था, जिसे बोलते हैं ना तूफ़ान से पहले की ख़ामोशी। जैसे ही उस शख़्स को कोई मेसेज आता, सब चौंककर देखते थे और पूछते- क्या हुआ। वो शख़्स कहते- नथिंग। तकरीबन आधे पौने घंटे बाद उनके मोबाइल पर एक मेसेज आया। उन्होंने खोला, पढ़ा। उनके चेहरे पर एक अजीब-सा एक्सप्रेशन था। उनके मुंह से निकला- "ओह शिट।’ हम सब बोले, क्या? उन्होंने संजू की तरफ देखा और बोले, ‘बॉस फाइव ईयर, पांच साल।’
वो कैफ़ियत, वो जज़्बात, मैं बयान नहीं कर सकता। मैंने देखा कि मान्यता की आंखों में आंसू थे। मेरी भी आंखें नम थीं। बहादुर तो संजू है। उसने मुझे और मान्यता को गले लगा लिया, जैसे हमें सांत्वना दे रहा हो। कोई कुछ नहीं बोल रहा था, सिर्फ ख़ामोशी बोल रही थी। तभी दोनों बच्चे शारान और इकरा आए और संजू के पैर पकड़ने लगे। इधर-उधर भागने लगे। मेरा दिल फटा जा रहा था ये सोच-सोचकर कि इन बच्चों को नहीं पता कि इनके घर में क्या हुआ है, इनके पिता के साथ क्या हुआ है।
उसके बाद जो पहला शख़्स आया आंखों में आंसू लिए, वो नदीम थे, जो सलमान और संजू के बहुत ही ख़ास दोस्त हैं। उसके बाद धीरे-धीरे बाकी लोग आने शुरू हो गए और संजू को तसल्ली देने लगे कि तुम फ़िक्र नहीं करो, अभी भी रिव्यू पिटीशन फाइल कर सकते हैं। संजू ने अपने वकील से संपर्क करने की कोशिश की, लेकिन उनका फ़ोन नहीं लग रहा था।
संजू ने मुझसे कहा कि हुज़ूर, कपिल सिब्बल साहब को फ़ोन लगाओ। मैंने कपिल सिब्बल जी को फ़ोन लगाया, लेकिन उन्होंने उठाया नहीं। 10 मिनट में ही उनका कॉल बैक आ गया और बोले, हां, रूमी कहो। मैंने उनसे कहा कि कुछ लोग बता रहे हैं कि हम अभी भी रिव्यू पिटीशन फाइल कर सकते हैं। इस पर सिब्बल साहब बोले कि जो भी ये कह रहा है, वह केवल झूठी सांत्वना दे रहा है।
मुझे लगा कि संजू ने पांच साल की सजा की खबर तो बर्दाश्त कर ली, लेकिन अब वह रिव्यू पिटीशन भी दायर नहीं कर सकता, इस बात से उसका दिल टूट जाएगा। तो मैंने सिब्बल जी से कहा कि मेरी हिम्मत नहीं है कि मैं संजू से जाकर ये बोलूं, प्लीज़ आप ही बोल दीजिए। मैं फ़ोन लेकर संजू के पास गया और कहा कि ये कपिल सिब्बल साहब हैं, उनसे बात करो और मैंने संजू को फ़ोन दे दिया। फिर सिब्बल साहब ने संजू से कहा कि तुम्हें जेल जाना पड़ेगा। खैर, लोग आते रहे, जाते रहे, रिव्यू पिटीशन भी खारिज हो गई और संजू को जेल जाना पड़ा। हम सब ये बात अच्छे से जानते हैं कि संजय अपनी सजा पूरी करके बाहर आया। मैं संजू की बस एक ही बात का कायल हूं कि ज़िन्दगी में इतना कुछ झेलने के बाद भी वो हंसता था, एक्टिंग भी करता था, कॉमेडी भी करता था, बॉडी भी बनाता था। किसी इंसान के साथ अगर ऐसा हो तो वो हंसना, काम करना, बॉडी बनाना सब भूल जाए। लेकिन संजय से ये इंस्पिरेशन मिलती है कि कैसे हर मुसीबत से लड़कर आदमी को उबरना चाहिए।
खैर, बात शुरू हुई थी संजय दत्त के जन्मदिन से तो आपको उनके जन्म के दिन से जुड़ा ही एक रोचक किस्सा सुनाता हूं। संजय दत्त जब 29 जुलाई 1959 को पैदा हुए तो सुनील दत्त साहब और नरगिस जी ने उस समय की सबसे मशहूर फ़िल्मी पत्रिकाओं ‘शमा’ और ‘सुषमा’ में विज्ञापन दिया कि हम अपने बेटे का नाम अपने चाहने वालों, अपने शुभचिंतकों से पूछकर रखना चाहते हैं। सबसे नाम मंगवाए गए और पूरे हिंदुस्तान से तकरीबन 15 हज़ार से ज़्यादा नाम आए। इनको शमा-सुषमा की टीम ने बैठकर सेलेक्ट किया और कुछ ख़ास नाम लेकर वो दत्त साहब और नरगिस जी के पास मुंबई आए और उन्होंने उन्हें वो नाम पढ़कर सुनाए। उन नामों में अनिल, संजय, रोहित कुमार जैसे कई नाम थे। लेकिन सुनील साहब और नरगिस जी को जो नाम पसंद आया, वो था संजय। यह पुष्पा अग्रवाल, मार्फ़त राज नारायण वकील गोल सराय की कोठी, जलेनगंज, आगरा के पते से आया था। तो ये नाम सेलेक्ट किया गया और फिर पुष्पा अग्रवाल जी को नरगिस जी ने संजू का फोटो और अपने हाथ से लिखा हुआ खत दोनों भेजा। ये नाम पुष्पा अग्रवाल जी का दिया हुआ है और मेरे ख़्याल से पहली बार ऐसा हुआ कि किसी स्टार ने अपने बच्चे का नाम अपने फैन से पूछकर रखा हो।
जो इतने सारे नाम लेकर आए थे, उनका नाम था यूसुफ़ देहलवी। वे शमा और सुषमा के एडिटर थे। नाम रखने का जो ये पूरा किस्सा है, वह शमा और सुषमा के 1960 के एडिशन में छपा भी था।
संजू के इन किस्सों के बाद मुझे मेरे वालिद कौसर सिद्दीकी के लिखे हुए दो शेर याद आ रहे हैं-
‘महफ़िल में जलाते हैं दीया दूसरे लोग,
लेते हैं उजाले का मज़ा दूसरे लोग,
मुजरिम कभी पकड़े नहीं जाते,
लेकिन पाते हैं अदालत से सज़ा दूसरे लोग।’
इसी के साथ सुनिए संजू की पहली फिल्म ‘रॉकी’ का ये गाना: ‘क्या यही प्यार है, हां, यही प्यार है...।’
अपना ध्यान रखिए, खुश रहिए।